

Vedtatt på årsmøtet 28. januar 2014

**§1 Formål**

Alta og omegn turlag skal arbeide for å legge forholdene til rette for et enkelt, aktivt, allsidig og naturvennlig friluftsliv og for å sikre av friluftslivets natur- og kulturgrunnlag.

**§2 Tilhørighet**

Alta og omegn turlag er tilsluttet Den Norske Turistforening (DNT).

**§3 Turlagets virke**

Alta og omegn turlag skal blant annet arbeide med å:

* arrangere turer og andre friluftsaktiviteter
* vedlikeholde og utvikle infrastruktur i form av hytter, stier og skiløyper
* etablere system for å ivareta sikkerhet knyttet til hytter, stier, skiløyper og aktiviteter i tråd med offentlige krav og retningslinjer fra DNT sentralt
* arbeide med spørsmål av betydning for rammevilkårene for friluftsliv og naturvern på lokalt og regionalt nivå
* utdanne og sertifisere turledere i tråd med krav og retningslinjer
* samarbeide med andre organisasjoner og myndigheter

**§4 Medlemmer**

Medlemmer er de som har gyldig medlemskap i DNT og som

1. er bosatt i kommunene Alta, Kautokeino, Karasjok eller Loppa
2. er bosatt utenfor disse kommunene, men som etter eget ønske vil være medlem av Alta og omegn turlag

**§5 Kontingent**

DNT sentralt står for fastsetting og innkreving av kontingent.

**§6 Årsmøte**

Årsmøtet er turlagets høyeste myndighet og skal arrangeres innen utgangen av februar måned hvert år. Det innkalles med minst 3 ukers varsel ved annonse i lokalpressen, kunngjøring på lagets nettsteder og/eller ved skriv til alle hovedmedlemmer. Innkomne saker som skal behandles må være styret i hende senest 2 uker før møtet.

Årsmøtet skal

* godkjenne innkalling og saksliste
* velge møteleder, sekretær og to til å underskrive protokollen
* behandle årsmelding
* behandle revidert regnskap
* velge
	+ leder for 2 år
	+ nestleder for 2 år
	+ kasserer for 2 år
	+ 1 styremedlem for 2 år
	+ 2 varamedlemmer for 1 år
	+ revisor for 1 år
	+ 3 medlemmer til valgkomité for 2 år
* behandle viktige økonomiske budsjettforutsetninger
* behandle innkomne saker

Årsmøtet bestemmer fremgangsmåten for stemmegivning (håndsopprekning eller skriftlig). Ved stemmelikhet har leder dobbeltstemme.

**§7 Ekstraordinært årsmøte**

Styret kan innkalle til ekstraordinært årsmøte eller det innkalles når minst ¼ av medlemmene forlanger det.

**§8 Styrets oppgaver**

Styret utgjør den overordnede ledelsen i Alta og omegn turlag, har ansvar for den daglige drift og forvalter turlagets økonomiske midler i henhold til vedtekter og årsmøtevedtak. Styret skal

* avholde møter etter behov, men minst 6 ganger i året eller når minst 2 styremedlemmer forlanger det
* oppnevne og supplere underutvalg, fastsette retningslinjer for og føre dialog med disse
* vedta handlingsplan(er) og sette opp budsjett i henhold til den planlagte aktiviteten
* sørge for at regnskapet blir ført
* gjennomføre vervekampanjer
* delta på møter, konferanser og kurs der styret finner det er formålstjenlig

Styret er vedtaksfør når minst 3 medlemmer er til stede og vedtak fattes med simpelt flertall. Ved stemmelikhet har leder dobbeltstemme. Varamedlemmer innkalles bare ved forfall.

**§9 Oppløsning**

Oppløsning av turlaget kan bare vedtas av to ordinære påfølgende årsmøter med ¾ flertall hver gang. Ved eventuell oppløsning overdras turlagets midler til DNT.